16 kinders oorleef “wonderbaarlik” toe bakkie rolAltesaam 16 kinders en twee volwassenes is beseer nadat die bakkie waarin hulle gery het Sondag op die R74-pad in Stanger, KwaZulu-Natal, verskeie kere teen ŉ steilte af gerol het. Chris Botha, ŉ woordvoerder van Netcare 911, het gesê die ongeluk het omstreeks 12:45 plaasgevind. “Die kinders is tussen ses en 16 jaar oud. Hulle was op pad na ŉ sokkerwedstryd in Stanger toe die bakkie van die pad af gedwaal het en teen ŉ steil helling afgerol het.” Volgens Botha is die kinders, wat agterop die oop bakkie gesit het, vanuit die voertuig geslinger terwyl dit gerol het. Die volwassenes, waaronder die bestuurder, het ernstige beserings opgedoen. “Die 16 kinders het wonderbaarlik slegs geringe beserings opgedoen. Almal is op die toneel gestabiliseer en na nabygeleë hospitale geneem vir verdere behandeling en waarneming.”